Ir- Regolament Tal-Kunsill (KEE) Nru 1332/92
tat-18 ta’ Mejju 1992
li jdaħħal miżuri speċifiċi għaż-żebbuġ tal-mejda
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod speċjali l-Artikolu 43 tiegħu,
Wara li kkunsidra l-proposta mressqa mill-Kummissjoni [1],
Wara li kkunsidra l-fehma tal-Parlament Ewropew [2],
Billi l-produzzjoni taż-żebbuġ tal-mejda hija attività maġġuri ekonomika, speċjalment f’ċerti reġjuni Mediterranji tal-Komunità;
Billi l-qagħda fis-suq għaż-żebbuġ tal-mejda hi rranġata b’mod medjokri għal ħtiġijiet kummerċjali rigward kemm il-kundizzjonijiet tal-produzzjoni kif ukoll il-kundizzjonijiet ta’ l-ipproċessar u l-bejgħ;
Billi dik il-qagħda waslet għal żbilanċ bejn il-provvista u d-domanda, li twassal għall-ħolqien taż-żidiet fi snin riċenti;
Billi hemm prospetti ta’ żieda fil-konsum, speċjalment permezz ta’ informazzjoni aħjar għal min qed jużaha bħalissa jew se jużaha u aġġustament iżjed strett tal-produzzjoni biex jilħaq il-ħtiġijiet tal-konsumaturi;
Billi l-gruppi ta’ kummerċ differenti fis-settur irid ikollhom rwol speċjali biex jimplimentaw mezzi ta’ kif jiġi żviluppat il-konsum;
Billi jrid isir provvediment biex ikunu mħeġġa miżuri speċifiċi biex jiżdied il-konsum taż-żebbuġ tal-mejda permezz ta’ kontribut finanzjarju mill-Komunità għal dawn il-miżuri;
Billi, sabiex gruppi ta’ produtturi jew assoċjazzjonijiet tagħhom li jipproduċu u jbiegħu żebbuġ tal-mejda jkunu jistgħu jikkonċentraw il-provvista u jnaqqsu l-ammonti meħlusa fis-suq permezz ta’ kapaċità ta’ ħażna xierqa, dawk il-gruppi jew l-assoċjazzjonijiet iridu jkunu mħeġġa, biex ikollhom ammont ta’ flus imħaddma; billi, għal dak il-għan, iridu jsiru provvedimenti biex ikun hemm kontribuzzjonijiet finanzjarji mill-Istat Membr u u l-Komunità, b’limitu stabbilit b’riferenza għall-valur tal-produzzjoni mibjugħ mill-gruppi ta’ produtturi u assoċjazzjonijiet marbuta fuq sena ta’ marketing speċifika;
Billi, minħabba s-sitwazzjoni korrenti fl-Istati Membri produtturi, l-koperattivi u l-assoċjazzjonijiet tagħhom iridu jitħallew jikkwalifikaw għal dik l-għajnuna għal perijodu limitat;
Billi dawk il-miżuri huma maħsuba biex jintlaħqu l-għanijiet ta’ l-Artikolu 39 tat-Trattat; billi jrid ikun hemm provvediment biex il-Komunità tagħmel kontribut finanzjarju biex jitħaddnu l-miżuri msemmija permezz tal-Gwida Ewropeja Agrikola u l-Fond ta’ Garanzija (EAGGF), Sezzjoni Garanzija,
ADOTTA DAN IR-REGOLAMENT:
L-Artikolu 1
Il-Komunità trid tikkontribwixxi sa 60 % ta’ l-ispejjeż tal-miżuri biex tiżviluppa l-konsum taż-żebbuġ tal-mejda fil-Komunità, imressqa u mħaddna minn gruppi rappreżentattivi li jiġbru flimkien tipi differenti ta’ attività fis-settur. In-natura rappreżentattiva tal-gruppi trid tkun evalwata skond l-għan li jrid jintlaħaq.
L-Artikolu 2
1. Il-miżuri msemmija fl-Artikolu 1 għandhom jkunu maħsuba biex:
- jippromwovu l-kwalità tal-prodott, l-aktar permezz ta’ studji fis-suq u riċerka fil-produzzjoni taż-żebbuġ li jkollu kontenut ta’melħ baxx,
- tiżviluppa forom ġodda ta’ imballaġġ,
- tagħti parir dwar il-bejgħ lill-operaturi differenti ekonomiċi fis-settur,
- tħeġġeġ il-pubbliċità u r-relazzjonijiet pubbliċi, inkluż l-organizzazzjoni ta’, u l-parteċipazzjoni fi, fieri kummerċjali u avvenimenti kummerċjali oħra.
2. Il-miżuri skond l-Artikolu 1 jistgħu ma jkunux immirati lejn ditti kummerċjali jew jirriferu għal Stat Membru.
L-Artikolu 3
1. L-Istati Membri jridu jagħtu għajnuna speċifika lill-gruppi jew l-assoċjazzjonijiet tagħhom tal-produtturi taż-żebbuġ tal-mejda li huma skond il-kodiċi NM 07099031, 07099039, 07108010, 071120, ex07129090, ex20019080, ex20049030 u 20057000 li jissodisfaw il-kundizzjonijiet stabbiliti fl-Artikolu 5 u 6 (1) u (2) tar-Regolament (KEE) Nru 1360/78 [3] u li jikkostitwixxu kapital biex jitħaddem bil-għan li jistabilizza l-provvista billi jiżgura l-finanzjament ta’ l-imħażen meħtieġa għar- rilaxx addattat tal-prodott fis-suq.
2. L-għajnuna speċifika msemmija fil-paragrafu 1 għandha tingħata darba biss, skond il-kapital li jitħallas kif ġej:
- 45 % mill-grupp tal-produtturi jew l-assoċjazzjoni tiegħu,
- 10 % permezz ta’ għajnuna mill-Istat Membru.
Il-kontribut tal-Komunità jrid jammonta għal 45 % tal-kapital. Iżda, l-impenn finanzjarju globali ta’ l-Istat Membru u l-Komunità ma jistax jaqbeż l-10 % tal-valur tal-produzzjoni mibjugħa mill-grupp ta’ produtturi jew l-assoċjazzjoni tiegħu f’sena waħda ta’ marketing.
3. Biex tingħata l-għajnuna msemmija fil-paragrafu 1, il-koperattivi u l-assoċjazzjonijiet tagħhom imwaqqfa skond il-leġislazzjoni fis-seħħ fis-settur konċernat għandha tkun meqjusa, għal perijodu massimu ta’ tliet snin, bħala ekwivalenti għall-gruppi ta’ produtturi jew assoċjazzjonijiet tagħhom imsemmija fil-paragrafu 1. F’dak il-każ, il-koperattivi jew l-assoċjazzjonijiet tagħhom iridu jpoġġu garanzija biex jiżguraw il-ħlas lura ta’ l-għajnuna li rċevew, jekk l-obbligazzjonijiet imsemmija fil-paragrafi 1 u 2 ma jintlaħqux.
L-Artikolu 4
Il-ħlas parzjali tal-miżuri msemmija fl-Artikolu 1 u l-għajnuna maħsuba fl-Artikolu 3 għandhom ikunu meqjusa bħala miżuri ta’ intervent biex jistabilizzaw is-swieq agrikoli skond l-Artikolu 3(1) tar-Regolament tal-Kunsill (KEE) Nru 729/70 [4]. Huma għandhom ikunu finanzjati mill-Gwida Ewropea Agrikola u l-Fond ta’ Garanzija (EAGGF), Sezzjoni Gwida.
L-Artikolu 5
Skond il-proċedura msemmija fl-Artikolu 38 tar-Regolament Nru 136/66/KEE [5], il-Kummissjoni trid:
(a) tfisser il-miżuri msemmija fl-Artikolu 2 ta’ dan ir-Regolament;
(b) taddotta regoli dettaljati għat-tħaddim ta’ dan ir-Regolament; dawk ir-regoli dettaljati għandu jkollhom l-miżuri biex jissorveljaw l-użu ta’ l-għajnuna finanzjarja mill-Komunità.
L-Artikolu 6
Dan ir-Regolament għandu jidħol fis-seħħ fit-tielet ġurnata wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-18 ta’ Mejju 1992.